Хәбәрҙе уйынға борҙо бороуын, әммә Хөснулла иртәгәһенә иртәнсәк, ҡапҡаларҙы кире алдыртып, таҡталарын яңынан ҡаҡтырҙы. Мәғәфүр киреләнеп ҡарағайны ла, хужа ҡаты торҙо — үҙен ҡапҡа хужаһы ғына итеп түгел, контор работнигы ҡиәфәтендә тотто. Кисәге һымаҡ уйынсалап маташманы, ҡаты ғына әйтте лә эшенә китергә ашыҡты. Эште яртылаш ҡалдырып китеп булмай бит инде, күнде оҫта. Кисен ҡапҡаны яңынан элгәс, Хөснулла ҡараны ла ҡәнәғәт булып Мәғәфүр ҡарттың яурынына «порядок» тип һуғып алды. Кәйефләнеп, киске аш ваҡытында бер шешә шарап та сығарғайны, ҡарт эсемлектән ҡырҡа баш тартты. Китек күңеле менән нисек эсеп ултырһын инде.